તેમના વિનોદી નિબંધો વાંચીને જ્યેષ્ઠ હાસ્યલેખક રતિલાલ બોરીસાગર અને ગુજરાતી ભાષાના અનન્ય ઉદ્યમી રતિલાલ ચંદરિયા હરનિશભાઈના અવ્વલ ‘ફેન’ બની ગયેલા. એમની કોલમોના ચાહકોની એક રેગ્યુલર ગેંગ બનેલી ગુજરાતમાં અને ફેસબુક ઉપર એમની સ્તુતિ થવા લાગેલી. અલબત્ત, આ બધાની પણ મને અસૂયા થતી, પરંતુ ખરેખર તો મિત્રની કીર્તિનો ગર્વ પણ થતો હતો, કેમ કે હું સતત એમને કોલમ લખતા રહેવા ઉત્સાહ આપતો. જાનીસાહેબ પણ કહેતા કે આમ ફરજિયાત લખવાનું આવે છે તે વસ્તુથી જિંદગીમાં ચાનક રહે છે.